B. Bugár, podpredseda NR SR: (2002-04-10):
Otváram všeobecnú rozpravu. Konštatujem, že písomne sa prihlásili dvaja páni poslanci, za klub SOP pán poslanec Mesiarik a za klub SDĽ pán poslanec Klemens. Takže vystúpi najprv pán poslanec Mesiarik, nech sa páči, a potom pán poslanec Klemens. M. Mesiarik, poslanec: Vážený pán podpredseda, vážené poslankyne, poslanci, opätovne je tu návrh zákona z iniciatívy poslancov, ktorú, žiaľ, bolo nutné vyvinúť vzhľadom, a poviem to otvorene, na nečinnosť a, dokonca by som to nazval, určitého stupňa nezodpovednosti vlády, možnože príslušných rezortov, ale aj možnože orgánov štátnej správy, ktoré takisto majú veľký podiel na tom, že obchodné reťazce so všetkým dobrým aj so všetkým zlým vstúpili aj do Slovenskej republiky. V posledných dvoch rokoch, ak si to máme možnosť všímať, stačí spomenúť len tlač, sa rozpútal neľútostný boj, nielen u nás, ale aj v krajinách strednej a východnej Európy, medzi obchodnými reťazcami a domácimi obchodníkmi a výrobcami. Žiaľ, narastá počet nespokojných firiem, ktoré sa sťažujú hlavne na nekalé praktiky, o ktorých predkladateľ tu vo svojom úvodnom slove hovoril. Mám aj ja mnoho argumentov, výsledkov, prieskumov z Českej republiky, Slovenska, Maďarskej republiky, urobili sme si aj my niekoľko prieskumov, hlavne je to v pracovnoprávnej oblasti. A, žiaľ, musíme konštatovať, že je najvyšší čas, ak sme tak už neurobili dávno predtým, prijať normu, ktorá by všetky tieto praktiky ošetrovala tým, aby sa stali kontrolovateľné, aby sa im v maximálnej možnej miere zamedzilo a aby náš výrobca, náš obchodník mal šancu prežiť vo vzťahu k týmto finančne a ekonomicky, ale aj lobisticky silným skupinám, ktoré tvoria obchodné reťazce. Chcel by som ešte na dôvažok toho, čo pán predkladateľ tu zdôraznil, pripomenúť, že veľmi nekalé praktiky nachádzame v obchodných reťazcoch aj v oblasti dodržiavania pracovnoprávnych predpisov, zneužívania pracovníkov za minimálnu mzdu, nútenia na mnohé nadčasové práce, práce cez sviatky, nedele. A nie náhodou sa predstavitelia týchto reťazcov stali poprednými bojovníkmi a postavili sa na čelo proti Zákonníku práce, o ktorom sme tu nedávno hovorili. Aj to je signál, že treba urobiť poriadok, že treba zamedziť zneužívaniu tohto dominantného postavenia, ale že treba naznačiť aj našej štátnej správe, ktorá prostredníctvom orgánov dáva povolenia na výstavbu, prevádzku takýchto zariadení v určitých regiónoch, aby sme sa komplexne zamýšľali nad tým, či budeme alebo nebudeme ďalej rozširovať v určitej lokalite obchodné reťazce. Chcel by som zdôrazniť, že dominantné postavenie obchodných reťazcov má, samozrejme, aj pozitívne prvky v kultúre predaja, v určitej komplexnosti predaja, ale na druhej strane objavuje sa čím ďalej, tým viac mnoho podvodných reklám, podvodných akcií. A dnes je situácia taká, že občan vlastne by mal chodiť s kalkulačkou do veľkého marketingu, marketu, aby si pri pokladni spočítal to, čo vlastne mu je sľubované na cenových ceduľkách pri tovare v regáloch. Nie je možné takýto stav trpieť a ja som rád, že aspoň skupina poslancov sa dala dokopy, využila vládny návrh zákona, ktorý záhadným spôsobom sa zavrel do šiesteho šuflíka, a tento vládny návrh, samozrejme, upravený niektorými ďalšími návrhmi určitých odborných skupín, je tu na stole. O nekalých praktikách obchodných reťazcov sa, žiaľ, len hovorí, ale mohol som sa presvedčiť, že nenájdete na Protimonopolnom úrade ani jedno podanie, ani jeden návrh na konanie, samozrejme, z logického dôvodu, pretože ak sme si pozreli zmluvy, ktoré naši dodávatelia uzatvárajú s predstaviteľmi obchodných reťazcov, je tam jednoznačne stanovené – oblasť tajomstva, oblasť nepublikovania týchto zmlúv. To znamená, že pokiaľ by takýto náš výrobca alebo obchodník sa sťažoval na Protimonopolnom úrade, poruší zmluvu a má na večné veky pokoj. Podľa odhadov odborníkov, podľa štatistiky, ktorá je dostupná, má sa aj u nás rapídne zvýšiť počet obchodných reťazcov. Napr. za 4 až 5 rokov by mal narásť počet supermarketov až o ďalších 25. Znamená to, že táto forma sa bude rozširovať. Osobne nie som proti nej, pretože skutočne ide o kultúrny predaj, ale treba urobiť poriadok, aby sa nezneužívala. Vďaka týmto reťazcom sa síce obchod na Slovensku dostal na vlnu rozvoja, nebývalého rozvoja, ale čo nás musí mrzieť ako poslancov a parlament ako taký, že nie je to zásluhou našich domácich obchodníkov a výrobcov, ale zásluhou práve vpádu týchto reťazcov, ktoré ich kruto postihli v mnohých prípadoch. A zapríčinili dokonca pády a bankroty našich malých firiem, našich obchodníkov a malých výrobcov. Chcel by som, aby som neopakoval tie argumenty, ktoré predkladateľ tu už povedal, záverom len zdôrazniť, že je veľmi potrebné, aby sme neotáľali s takýmto zákonom, aby sme jednoducho podržali svojich výrobcov, svojich podnikateľov, svojich obchodníkov domácich o nič menej, o nič viac, tak ako to robia iné krajiny, Francúzsko, Nemecko, kde jednoducho v tejto oblasti urobili poriadok a nemôže si robiť žiadna firma, ktorá príde z inej krajiny, svoje zásady, zneužívať toto postavenie a dokonca vyžadovať prostriedky od predajcov, od obchodníkov, od výrobcov také, na ktoré vlastne naši prostriedky nemajú. Preto sa pripájam k tejto iniciatíve a budeme podporovať návrh tohto zákona.